বাদশা ফয়সাল বিন আবদুল আজিজ আল সৌদ আধুনিক সৌদি রাষ্ট্রের পথিকৃৎ। আধুনিক সৌদি আরব গঠন ও নিমার্ণের নেপথ্যে তার অবদান সবচেয়ে বেশি। দ্বিতীয় বিশ্বযুদ্ধোত্তর সৌদি রাষ্ট্রকে তিনি অত্যন্ত দক্ষ হাতে সুসংহত করেছেন। পাশাপাশি এক করার চেষ্টা করেছেন মুসলিম উম্মাহকে। সৌদি বাদশাহদের মধ্যে তিনি অত্যন্ত জনপ্রিয় হয়েছিলেন। তার রাজত্বকাল ছিল ১৯৬৪ থেকে ১৯৭৫ সাল পর্যন্ত। তিনি জন্মেছিলেন ১৯০৯ সালে। পিতা আবদুল আজিজ ইবনে সৌদের বাদশাহী আমলে ১৯৩০ সাল থেকে তিনি পররাষ্ট্রমন্ত্রীর দায়িত্ব পালন করছিলেন। তিনি ছিলেন পিতার সন্তানদের মধ্যে সবচেয়ে সুযোগ্য। মাত্র ১৪ বছর বয়সে পিতা তাকে যুক্তরাজ্য সফরে পাঠিয়েছিলেন। বাদশা ফয়সাল দেশের অর্থনীতি পুনরুদ্ধার এবং আধুনিকীকরণ ও সংস্কারে সফল হন। তার বৈদেশিক নীতির মূল দিক ছিল প্যান ইসলামিজম, কমিউনিজম বিরোধিতা, ফিলিস্তিনি দাবির সমর্থন। ১৯৬৪ সালে বড়ভাই সৌদ বিন আবদুল আজিজের কাছ থেকে একপ্রকার জোর করেই তিনি ক্ষমতা গ্রহণ করেন। তখন থেকেই সৌদি রাজবংশে ভাইয়ে ভাইয়ে প্রবল দ্বন্দ্ব মাথাচাড়া দিয়ে উঠছে। উলামাদের এবং রাজপরিবারের সমর্থনে ফয়সালকে বাদশাহ ঘোষণা করা হলে তিনি এক ভাষণে বলেন, আমি আপনাদের কাছে নিবেদন করছি, ভাইয়েরা আমাকে ভাই ও সেবক হিসেবে আমার প্রতি লক্ষ্য রাখবেন। তার দশ বছরের শাসনামলে তিনি সৌদিরাষ্ট্রের ব্যাপক উন্নতি করেছেন। তার জনপ্রিয়তার মূলে ছিল মুসলিম জাহানে স্বার্থে তার নিবেদিত প্রাণ। যা এখনকার আর কোনো সৌদি বাদশাহর মধ্যে তেমন একটা দেখা যায় না। ১৯৭৫ সালে তার ভাইপো ফয়সাল বিন মুসাইদের হাতে তিনি নিহত হন।